Încă de când au fost inventate computerele,
am încercat să le facem mai inteligente și mai puternice.
De la abac, la mașinării de mărimea unei încăperi,
la desktopuri, la computere de buzunar.
Iar acum creăm inteligență artificială pentru automatizarea sarcinilor
care necesită inteligență umană.
Dacă analizăm istoria computerelor,
dintotdeauna am tratat computerele ca pe niște dispozitive externe
ce calculează și acționează pentru noi.
Eu vreau să contopesc computerele, IA și internetul ca o parte din noi,
ca parte a cogniției umane,
permițându-ne să interacționăm cu lumea.
Să îmbinăm inteligența umană și cea artificială în propriile corpuri
ca să ne augmenteze, nu să ne înlocuiască.
Am putea oare combina calitățile umane, precum gândirea creativă și intuiția,
cu cele ale computerelor,
precum procesarea informațiilor și memoria perfectă?
Poate acest întreg să fie mai bun decât suma părților?
Avem un dispozitiv care ar putea face acest lucru posibil.
Se numește AlterEgo și este un dispozitiv portabil
care ne ajută să conversăm cu IA
în capul nostru,
să discutăm cu ea la fel cum vorbim în sinea noastră.
Avem un nou prototip prezentat în premieră la TED.
Și iată cum funcționează:
în mod normal, când vorbim,
creierul transmite semnale neuronale prin intermediul nervilor
către aparatul vorbirii,
activându-l împreună cu corzile vocale pentru a produce vorbirea.
E una dintre cele mai complexe funcții cognitive și motorii ale ființelor umane.
Imaginați-vă că vorbiți în sinea voastră
fără a scoate sunete, fără a mișca gura,
fără a mișca mandibula,
ci doar gândindu-vă mintal la acele cuvinte.
Astfel se activează foarte subtil aparatul vorbirii,
precum limba și palatul moale.
Când acest lucru are loc,
creierul trimite semnale foarte slabe către aparatul vorbirii.
AlterEgo are senzori
încorporați într-un dispozitiv de plastic subțire, flexibil și transparent
ce e atașat de gât ca un abțibild.
Senzorii captează aceste semnale interne
produse în interiorul cavității bucale,
direct de la nivelul pielii.
În fundal rulează un program cu IA
care încearcă să înțeleagă ce vrea utilizatorul să spună,
apoi îi oferă utilizatorului un răspuns
prin conducție osoasă.
Sunetul e transmis prin craniu către urechea internă,
utilizatorul receptându-l
suprapus sunetelor naturale din mediului înconjurător,
fără să le blocheze.
Combinarea dintre semnalele neuronale, conducția osoasă și IA
oferă o experiență similară cu cea a unei interfețe interne
cu care putem vorbi ca și cum am vorbi cu noi înșine.
Ca să fie clar, dispozitivul nu înregistrează sau citește gândurile.
Înregistrează informația pe care dorim să o comunicăm
prin activarea intenționată a aparatului vorbirii.
Oamenii nu vor să fie citiți, ei vor să scrie.
De asta am creat un sistem
pentru a înregistra, în mod intenționat, din sistemul nervos periferic.
Din acest motiv utilizatorul deține controlul în orice situație.
Mă voi opri aici pentru o secundă pentru a vă face o demonstrație.
Îi voi pune o întrebare lui Eric,
iar el va căuta acea informație
fără a vorbi, fără a tasta, fără a-și mișca degetele,
fără a-și mișca gura.
Va pune întrebarea în sinea sa.
IA va afla răspunsul și i-l va da lui Eric,
auditiv, cu ajutorul dispozitivului.
Deși vedeți un laptop în fața sa, el nu îl folosește.
Totul se află în dispozitiv.
Tot ce trebuie e ca dispozitivul să interacționeze cu IA și cu internetul.
Eric, cum e vremea în Vancouver acum?
Ceea ce vedeți pe ecran
sunt cuvintele pe care Eric le pronunță în sinea sa.
Asta are loc în timp real.
Eric: sunt 10°C și plouă aici in Vancouver.
Arnav Kapur: IA a trimis răspunsul
auditiv, prin intermediul dispozitivului, înapoi la Eric.
Ce ar putea rezulta din asta?
Imaginați-vă o memorie perfectă,
deoarece poți înregistra informația fără a vorbi cu voce tare
și să o asculți mai târziu când vrei,
poți căuta mintal informații,
să faci calcule la fel de repede ca un computer,
să trimiți mesaje în tăcere.
Poți deveni dintr-o dată poliglot:
vorbind mintal într-o limbă
și auzind în capul nostru traducerea în altă limbă.
Potențialul poate fi vast.
În lume, sunt milioane de oameni
care au probleme de vorbire.
Oameni cu scleroză laterală amiotrofică (SLA) sau boala Lou Gehrig,
accidente cerebrale sau cancer al cavității orale
sau multe alte boli.
Pentru ei, comunicarea e un proces extrem de greoi și obositor.
Acesta este Doug.
Doug a fost diagnosticat cu SLA acum 12 ani
și de atunci nu mai poate vorbi.
Acum folosește o tastatură vizuală,
la care tastează literele una câte una, prin mișcarea capului.
Și durează câteva minute pentru a comunica o singură propoziție.
Am mers la Doug și l-am întrebat
care sunt primele cuvinte pe care ar vrea să le spună utilizând sistemul nostru.
Poate „Salut, ce mai faci?”
Sau să ceară ajutor.
Doug a spus că dorea să folosească sistemul nostru
pentru a reporni vechiul sistem, pentru că se tot bloca.
(Râsete)
N-am fi ghicit asta niciodată.
Vă voi prezenta un filmuleț cu Doug folosind prima oară sistemul nostru.
(Voce) Repornește computerul.
AK: Tocmai l-ați văzut
pe Doug comunicând în timp real pentru prima oară
de când și-a pierdut capacitatea de a vorbi.
Sunt milioane de oameni
care ar putea comunica în timp real, ca Doug,
cu alți oameni, cu prietenii și cu familiile lor.
Sper să îi putem ajuta să-și exprime gândurile și ideile.
Cred că IA, computerele și internetul
se vor contopi cu noi, devenind extensii ale cogniției umane,
în loc să fie entități externe sau adversari,
augmentând ingeniozitatea umană,
dându-ne abilități inimaginabile și descătușând întregul nostru potențial.
Poate chiar eliberându-ne, devenind astfel mai buni ca ființe umane.
Vă mulțumesc mult!
(Aplauze)
Shoham Arad: Vino aici.
Bine.
Vreau să te întreb ceva, vor elibera scena.
Cred că e uimitor, inovator,
e înfricoșător, înspăimântător.
Ne poți spune ce gândesc...
Cred că există sentimente refractare în legătură cu asta.
Spune-ne, îți citește gândurile,
o va face peste cinci ani,
există o versiune ce va fi folosită ca armă, cum arată ea?
AK: Prima noastră idee de design, înainte de a lucra la asta,
a fost să nu neglijăm etica.
Am dorit ca etica să facă parte integrantă din design.
Am schimbat designul.
În loc să citim informațiile direct din creier,
le citim folosind sistemul nervos voluntar,
ce trebuie activat intenționat pentru a comunica cu dispozitivul,
având în același timp și beneficiile unui dispozitiv ce citește gândurile.
E cea mai bună soluție.
SA: Bine, cred că oamenii vor mai avea și alte întrebări.
Și ai spus că e un abțibild.
Deci acum stă chiar aici?
Asta e versiunea finală?
Cum sperați să arate designul final?
AK: Scopul nostru e ca dispozitivul să dispară complet.
SA: Ce înseamnă asta?
AK: Dacă îl porți, nu ar trebui să fie vizibil.
Nu vrem să avem dispozitive pe față, ci să funcționeze în fundal,
să ne augmenteze din fundal.
Avem o versiune de abțibild care se adaptează la piele,
care arată ca pielea,
dar încercăm să facem o versiune și mai mică
care să stea chiar aici.
SA: Bine.
Dacă mai are cineva întrebări pentru Arnav,
va fi aici toată săptămâna.
Bine, mulțumesc mult, Arnav!
AK: Mulțumesc, Shoham!